Beantwoord die vertel my van jouself-vraag by 'n onderhoud - Solidariteit Wêreld LoopbaanSolidariteit Wêreld Loopbaan
Tuis › Artikels › Beantwoord die vertel my van jouself-vraag by 'n onderhoud
Beantwoord die vertel my van jouself-vraag by 'n onderhoud
Een van die vrae by 'n onderhoud wat oënskynlik maklik is totdat jy begin antwoord, is "vertel my van jouself" want jy word nie in 'n denkbeeldige situasie geplaas of gevra hoe jy sou optree in 'n werklike situasie nie. Omdat jy geen raamwerk het waarbinne jy kan antwoord nie sal jy wonder of jy moet vertel van jou akademiese prestasies, jou lewensgeskiedenis, of jou stokperdjies. Tensy die onderhoudvoerder nie jou CV gelees het nie en self onvoorbereid is op die onderhoud – en so 'n geval sou jy nie daar wou werk nie ─ is dit raadsaam om nie te herhaal wat in jou CV staan nie. Die onderhoudvoerder behoort reeds te weet wat in jou CV staan. Vermy dit ook om te veel oor jou privaat lewe en jou familie uit te wei. Probeer liewer om jou te laat inpas by die behoeftes en vereistes van die maatskappy eerder as om jou kwalifikasies en ondervinding te bewys.
By die onderhoud word daar ook gesoek na sagte vaardighede eerder as akademiese prestasie: hoe vinnig en kreatief kan jy dink, kan jy onder druk werk en sal jy inpas in die maatskappy?
Doen jou huiswerk deeglik: wat is die spesifieke behoefte wat in die posbeskrywing gespesifiseer word en berei jouself voor as die beste persoon vir die pos. Maak 'n lysie van wat vereis word onder frases soos benodig, moet kan, verkieslik, sal 'n sterk aanbeveling wees. Lees ook die advertensie deeglik vir die toon: is dit 'n meer formele plek wat ernstiger persone soek of is dit 'n informele werkomgewing?
Kyk na die webbladsy se About Us. Daar sal jy vasstel wat die maatskappy se kernwaardes en kultuur is. Gaan dit oor dienslewering aan kliënte; is bemarking en kompetisie hul doelwit of ondersteuning aan die gemeenskap, is dit 'n niewinsgewende organisasie?
Wat is die persoonlikheidseienskappe waarna gesoek word, bv. selfstandige werker of 'n spanmaat. Vul daardie leemtes en behoeftes; sê byvoorbeeld "ek is iemand wat maklik met vreemdes kan kommunikeer; my benadering tot probleemoplossing is… Noem insidente uit jou vorige werk ter stawing maar moenie fabriseer nie ─ jy sal uitgevang word.
Jy is die laaste stukkie van die firma se legkaart waarna gesoek word; pas wie jy is en jou persoonlike vehaal aan by die maatskappy se handelsmerk en behoeftes.
Oefen jou antwoord hardop asof jy reeds in die onderhoud sit ─ dit help om jou gedagtes te orden en gee jou selfvertroue. Begin jou antwoord met "Ek is iemand wat…". Op dié manier maak jy dit duidelik hoekom die maatskappy jou nodig het.